text: Vidner overfaldet 
  23 juli 2011 kl. 08.29
  Tre mænd fra Jelling er anholdt efter de sent fredag aften overfaldt en familie, der tidligere har anmeldt den ene mand og dermed vidnet mod dem.
  De tre mænd brød kl. 22.30 fredag aften ind ved at kaste en sten gennem en rude i døren på Hvesager i Jelling, hvor overfaldet fandt sted. De slog og sparkede konen, manden og et ældre familiemedlem, så briller og tænder blev smadret.
  Politiet oplyser, at manden i familien for 14 dage siden havde anmeldt den ene af overfaldsmændene for vold.
  Sydøstjyllands Politi har anholdt de tre overfaldsmænd, der har tilbragt natten i Kolding Arrest. De er sigtet for vold og trusler mod vidner. Lørdag eftermiddag blev de fremstillet i grundlovsforhør. Det oplyser Sydøstjyllands Politi til TV SYD.
  